
  Pre môjho redaktora a priateľa Davida Galea.


  


  POĎAKOVANIE


  


  Vďaka sérii Uvoľnení som prešiel úžasnú cestu! Môj redaktor David Gale a môj vydavateľ Justin Chanda v tieto knihy od začiatku verili. Mal som neuveriteľnú podporu od všetkých vo vydavateľstve Simon & Schuster vrátane Jona Andersona, Anne Zafianovej, Liz Kossnarovej, Paula Crichtona, Katy Hershbergerovej, Michelle Leovej, Candace Greeneovej, Anthonyho Parisiho, Katriny Grooverovej, Chavy Wolinovej a Chloë Fogliovej. Moje deti (ktoré by mi ani nenapadlo dať uvoľniť!) Brendan, Jarrod, Joelle a Erin tolerovali moje knižné turné i všetky tie chvíle, keď ich otec zmizol vo svojej čudnej mysli. Mám najlepšie decká na svete! A nemal by som toľko času na písanie, keby nebolo mojich asistentiek, Marcie Blancovej a Barb Sobelovej. Okrem toho mám tých najlepších „ľudí“: agentku Andreu Brownovú; agentku pre zahraničné práva Taryn Fagernessovú; agentov pre zábavný priemysel Stevea Fishera a Debbie Deuble-Hillovú; manažéra Trevora Engelsona a právnikov Shepa Rosenmana, Lee Rosenbaumovú a Giu Paladinovú. Chcel by som poďakovať všetkým, ktorí sa usilujú, aby sa z Uvoľnených stal celovečerný film: Julianovi Stoneovi, Catherine Kimmelovej, Charlotte Stoutovej, Marcovi Benardoutovi a Faberovi Dewarovi. Lepších producentov a priateľov by som si nemohol priať. Ďalej ďakujem Robertovi Kuzzlerovi a Margo Klewansovej zo spoločnosti Constantin Films za ich víziu a nadšenie z mojej tvorby. Vďaka Michelle Knowldenovej za spoluprácu na poviedke UnStrung aj ďalších pripravovaných poviedkach zo sveta Uvoľnených a Matthewovi Luriemu, Symone Powellovej, Cimone Watsonovej, Tylerovi Hotlzmanovi, Annie Wilsonovej, Meare McNittovej, Matthewovi Setzekornovi a Natalie Sommorsovej za všetku pomoc so sociálnymi sieťami. Predovšetkým by som rád poďakoval svojim fanúšikom, ktorých odporúčania tieto knihy dostali do sveta. Dúfam, že záverečný diel bude presne taký, ako ste dúfali, alebo ešte lepší.


  VŠETKÝM POLICAJTOM A TERÉNNYM AGENTOM


  Z ÚRADU PRE MLADISTVÝCH:


  


  Naša úloha je nesmierne dôležitá a času je málo. V priebehu posledných pár mesiacov sa z čoraz početnejšej menšiny delikventnej mládeže stala jednoznačná a aktuálna hrozba pre verejnú bezpečnosť. Nasleduje krátky prehľad, ako pristupovať k rôznym kategóriám nepolepšiteľnej mládeže podliehajúcej našej jurisdikcii aj ku konkrétnym jednotlivcom, ktorí sa radia medzi naše najväčšie priority.


  


  DETI PREDSTAVUJÚCE ROZDEĽOVACIE RIZIKO


  Ide o tínedžerov, u ktorých bolo v minulosti zaznamenané delikventné správanie, no rodičia z nejakého dôvodu odmietli podpísať príkaz na uvoľnenie. Je s nimi nutné zaobchádzať ako s ostatnými občanmi a uspať ich možno výlučne v sebaobrane. Inak ich po zadržaní treba odviesť späť k rodičom. Policajti by mali tieto rodiny citlivo povzbudiť, aby pristúpili k riešeniu delením.


  


  ZDIVOČENÍ


  Nepolepšiteľní tínedžeri, ktorí odišli z domova a „zdivočeli“, majú naďalej rovnaké práva ako ostatní občania. Zdivočených, ktorí sa prejavia ako násilní, možno v odôvodnených prípadoch uspať. Následne ich možno odviesť do väzenia pre mladistvých a držať ich tam, kým nebude možné vyhľadať a upovedomiť rodičov alebo kým zmeny v zákone neumožnia ich uvoľnenie bez rodičovského súhlasu.


  


  SVOP-KÁRI


  V prípade SVOP-károv boli predtým, ako ušli alebo sa vyhli zadržaniu, podpísané príkazy na uvoľnenie, čo znamená, že im boli odňaté všetky práva, kým nedovŕšia sedemnásť rokov (alebo osemnásť, ak Strop-17 stratí platnosť). SVOP-kári sa teda považujú iba za zbierku častí a možno s nimi podľa toho zaobchádzať. Treba ich uspať bez výstrahy a odviesť do najbližšieho zberného tábora. Pri zajímaní sa však, prosím, usilujte spôsobiť čo najmenšiu fyzickú ujmu, keďže časti, z ktorých sa skladajú, majú väčšiu hodnotu než oni ako osoby.


  


  TLIESKAČI


  Títo nihilistickí teroristi urobili svoju krv výbušnou, v dôsledku čoho predstavujú najväčšiu pretrvávajúcu hrozbu pre verejnú bezpečnosť. Hoci nimi môžu byť osoby v rôznom veku, najčastejšie ide o SVOP-károv, zdivočených alebo mladistvých predstavujúcich rozdeľovacie riziko. Pri tlieskačoch si nezabúdajte držať odstup a použiť schválené keramické guľky, ktoré zneškodnia hrozbu, skôr ako by mohla nastať explózia. Keramické guľky tlieskačov zložia bez rizika výbuchu.


  


  BRIGÁDA ODLOŽENÝCH


  Aj keď zo štatistík vyplýva, že odložení (teda bábätká, ktoré rodičia nechali na cudzom prahu) tvoria neprimerane veľké percento uvoľnených, neospravedlňuje to smrtonosné vyčíňanie Masona Starkeyho a jeho brigády odložených. Skôr to dokazuje potrebu silnejšieho uvoľňovacieho programu. V záujme ochrany zberných táborov pred brutálnymi útokmi Masona Starkeyho posilňujeme ochranu a modernizujeme zbraňové vybavenie vo všetkých zberných zariadeniach. V prípade, že narazíte na brigádu odložených, nezasahujte. Pri jednoznačnom spozorovaní ich namiesto toho nahláste najbližšiemu pracovisku, aby sme mohli pohotovo vykonať letecký útok a zlikvidovať celú brigádu.


  


  CONNOR LASSITER A RISA ZVERENCOVÁ


  Napriek presvedčeniu, že „SVOP-károvi z Akronu“ Connorovi Lassiterovi poskytuje útočisko kmeň Hopiov, musíme brať do úvahy možnosť, že ide iba o lesť a on sa nachádza niekde inde. Je dokonca možné, že sa vrátil do Ohia. Každý policajt, ktorý Lassitera jednoznačne identifikuje, má príkaz chytiť ho – a to živého alebo mŕtveho. Predpokladá sa, že cestuje s Risou Zverencovou, ktorá, ako si možno spomínate, dostala novú chrbticu vďaka Iniciatívnemu občianstvu, poprednej charitatívnej organizácii v tejto krajine, len aby túto organizáciu zradila a podnietila iných tínedžerov k násiliu.


  


  LEVI JEDEDIAH CALDER (ZNÁMY AJ AKO LEV GARRITY)


  Tento desiatok, z ktorého sa stal tlieskač, porušil podmienky domáceho väzenia a niekoľko mesiacov sa ukrýva. Vo všeobecnosti sa síce predpokladá, že jeho miesto bydliska vyhodila do vzduchu organizácia tlieskačov v snahe zabiť ho, ale podľa nášho stanoviska výbuch spôsobil sám a v súčasnosti s tlieskačmi spolupracuje.


  


  CAMUS KOMPRIX


  Aj keď sa nás sceľovanie uvoľnených bezprostredne netýka, Iniciatívne občianstvo nás požiadalo, aby sme podporili ich úsilie – obzvlášť vo svetle zrady Risy Zverencovej. O Camusovi Komprixovi – a sceľovaní vo všeobecnosti – preto hovorte čo najpozitívnejšie. To, či ho považujete za ľudskú bytosť alebo nie, je irelevantné.


  


  ČASŤOVÍ PIRÁTI


  Čierny trh s uvoľnenými sa v posledných rokoch rozrástol a jeho úspech priamo súvisí s našimi zlyhaniami pri chytaní a spracovávaní SVOP-károv. Sme pevne presvedčení, že so zvýšenou ostražitosťou a s väčšou federálnou finančnou podporou klesne počet SVOP-károv, o ktorých nás pripravujú časťoví piráti, a kartely pôsobiace na čiernom trhu stratia moc.


  


  ŠANCIARSKA OTÁZKA


  Je čoraz zjavnejšie, že šanciarske kmene združujúce pôvodných obyvateľov Ameriky majú odlišné zámery ako my – najmä Arapáči, o ktorých sa vie, že pravidelne tajne poskytujú azyl uvoľneným na úteku. Pokiaľ títo takzvaní adoptívni utečenci zotrvávajú na kmeňovom území, nepodliehajú našej jurisdikcii. Vyhýbajte sa akémukoľvek priamemu konfliktu so Šanciarmi, kým neprestanú platiť súčasné dohody a nedôjde k vojenskému zásahu.


  


  Robíme veľké pokroky v hľadaní trvalého riešenia hrozieb, ktoré predstavuje násilná mládež. Vďaka nášmu úsiliu padlo Odbojové hnutie proti deleniu. Verím, že sa môžeme tešiť na deň, keď sa oslobodíme od strachu z mladistvých a keď sa našim najlepším a najšikovnejším mladým bude dariť ako náležite orezanému stromu. A zaistíte to vy, agenti a policajti pre mladistvých. Ďakujem vám za vašu službu.


  


  Herman Sharply


  tajomník pre záležitosti mladistvých


  Prvá časť


  Útočiská

  zmyslu života


  „Ak cítite, čo ja,

  skúste päsťou preraziť strop…“


  – úryvok textu piesne Burn It Down
od skupiny AWOLNATION


  1 ∙ SVOP-kár


  Popri hlave mu prefrngne uspávacia guľka tak blízko, že vinou trecej sily skončí s odratým ušným lalokom. Druhá uspávacia guľka mu preletí tesne popod pazuchu – doslova vidí záblesk, keď ho míňa – a s tupým cink trafí kontajner v uličke pred ním.


  Prší. Strhla sa neskorá letná búrka takmer biblických rozmerov a dnes je jeho najlepšou priateľkou, pretože nepretržitý príval vody brzdí policajtov pre mladistvých, ktorí ho prenasledujú. V tom lejaku sa im naňho ťažšie mieri.


  „Útekom to len zhoršuješ, synak!“ zavolá jeden z polišov.


  Keby nelapal po dychu, zasmial by sa na tom. Ak ho chytia, uvoľnia ho; čo by mohlo byť horšie? A to, že ho oslovil „synak“? Ako sa poliš pre mladistvých opovažuje vravieť mu „synak“, keď v ňom svet viac nevidí potomka ľudskej rasy? Pokiaľ ide o ľudstvo, je len vec. Hromada biomasy zrelá na opätovné využitie.


  Naháňajú ho dvaja či traja poliši pre mladistvých. Neobzrie sa, aby ich spočítal. Keď utekáte, aby ste si zachránili život, a zúfalo sa usilujete ostať v celistvom stave, nezáleží na tom, či sa za vami ženie jeden policajt, desať policajtov alebo sto. Záleží jedine na tom, že tam sú – a na tom, aby ste bežali rýchlejšie.


  Okolo neho presviští ďalšia uspávacia guľka, ale nie tak blízko ako ostatné. Poliši začínajú strácať nervy. Dobre. Minie preplnený smetiak a prevráti ho v nádeji, že ich ešte väčšmi spomalí. Zdá sa mu, že ulička sa tiahne donekonečna. Vôbec nevedel, že Detroit má také dlhé vedľajšie uličky. Asi päťdesiat metrov pred ním sa konečne zjaví východ a on si už predstavuje slobodu. Z uličky vyletí do mestskej premávky. Možno zapríčiní autonehodu ako SVOP-kár z Akronu. Možno rovnako ako on nájde desiatka a použije ho ako ľudský štít. Možno sa dokonca dá dokopy s krásnou komplickou. Takéto myšlienky mu do na smrť unaveného tela vženú odhodlanie a do nôh rýchlosť. Poliši pre mladistvých ešte viac zaostanú a on má zrazu iskierku tej najcennejšej komodity SVOP-károv: nádeje. Tým, ktorí v očiach sveta nemajú ani takú hodnotu ako súhrn ich častí, zvykne chýbať.


  Avšak túto nádej v okamihu zatienia siluety dvoch ďalších policajtov pre mladistvých blokujúcich východ z uličky. Chytili ho do pasce. Otočí sa a zbadá, že ostatní sa blížia zozadu. Ak mu nenarastú krídla, na ktorých by odletel, je s ním koniec.


  Vtom z tmavých dverí vedľa seba začuje…


  „Hej, ty! Poď sem!“


  Ktosi ho schmatne za ruku a vtiahne do otvorených dverí práve vo chvíli, keď popri ňom preletí salva uspávacích guliek.


  Tajomný záchranca zavrie a polišov vymkne – no čo to pomôže? Byť obkľúčený v budove nie je o nič lepšie ako byť uväznený v uličke.


  „Tadiaľto,“ vyzve ho chalan, ktorý ho zachránil. „Dolu.“


  Po chatrných schodoch ho odvedie do vlhkého suterénu. SVOP-kár si dopraje chvíľku, aby si v tlmenom svetle premeral svojho záchrancu. Zdá sa, že je od neho o tri či štyri roky starší – môže mať osemnásť, možno dokonca dvadsať. Je bledý a chudý, tmavé vlasy má zlepené a jeho chabé bokombrady sa túžia premeniť na bradu, ibaže sa nedokážu spojiť.


  „Neboj sa,“ povie chalan. „Aj ja som SVOP-kár.“


  Neznie to pravdepodobne, pôsobí totiž pristaro – na druhej strane, decká, ktoré na úteku strávia rok alebo viac, zvyknú vyzerať staršie. Akoby pre ne čas plynul dvojnásobnou rýchlosťou.


  V suteréne sa nachádza zhrdzavený šachtový poklop, ktorý niekto zložil, a z tmavej diery, nie širšej ako tridsať centimetrov, sa šíri príšerný zápach.


  „Dole sa!“ zavelí týpek so zlepenými vlasmi, veselý ani Santa, ktorý sa chystá spustiť dolu komínom.


  „Robíš si srandu?“


  Zhora sa k nim donesie hlasné tresknutie značiace vykopnutie dverí a SVOP-károvi zrazu kanalizácia nepripadá ako taký zlý nápad. Pretisne sa otvorom, musí vrtieť bokmi i plecami, aby sa doň zmestil. Má pocit, akoby sa ho snažil zhltnúť had. Týpek so zlepenými vlasmi vkĺzne za ním, so zaškrípaním kovu o betón vráti poklop na miesto. Polišov pre mladistvých odreže, nezanechá ani stopu po tom, kam zmizli.


  „Tu dolu nás nikdy nenájdu,“ vyhlási neznámy so sebavedomím, ktoré SVOP-kára núti veriť mu. Chalan zapne baterku, aby osvetlil okolie. Ocitli sa vo valcovitom dvojmetrovom kanalizačnom potrubí. Zamočila ho odtekajúca dažďová voda, no zrejme sa nepoužíva. Aj tak odporne smrdí, ale nie tak hrozne, ako sa zdalo z druhej strany.


  „Čo ty na to?“ spýta sa chalan s neupravenými vlasmi. „Útek hodný Connora Lassitera, že?“


  „Nemyslím, že by SVOP-kár z Akronu vliezol do kanálu.“


  Chalan zavrčí a odvedie ich na miesto, kde je kanalizačné potrubie prerušené. Vlezú do betónového potrubia na rozvody ovešaného drôtmi a lemovaného rúrkami s horúcou parou, pre ktoré je tam dusno.


  „Kto teda si?“ opýta sa SVOP-kár svojho záchrancu.


  „Som Argent,“ odvetí chalan. „Vyslovuje sa to Árdžent.“ Vystrie k SVOP-károvi ruku, aby mu ňou potriasol, potom sa otočí a zamieri do úzkeho kanálu plného pary. „Tadeto, neni to ďaleko.“


  „Ďaleko kam?“


  „Mám to dosť dobre zariadené. Teplé jedlo a pohodlné miesto na spanie.“


  „To znie príliš dobre, aby to bola pravda.“


  „Že? Viem,“ Argent mu venuje úsmev, takmer rovnako slizký ako jeho mastné vlasy.


  „Takže aký je tvoj príbeh? Prečo by si pre mňa riskoval krk?“


  Argent pokrčí plecami. „Neni to až taký risk, keď vieš, že si ich prekabátil,“ vysvetlí. „Tak či tak, vravím si, že je to moja občianska povinnosť. Pred časom som ušiel časťovému pirátovi, teraz pomáham tým, čo toľko šťastia nemali. A neušiel som pred hocijakým časťovým pirátom. Bol to ten bývalý poliš pre mladistvých, ktorého Connor Lassiter uspal jeho zbraňou. Potupne ho prepustili a momentálne predáva tínedžerov, čo chytí, na čiernom trhu.“


  SVOP-kár zaloví v pamäti po mene. „Ten Neilson?“


  „Nelson,“ opraví ho Argent. „Jasper T. Nelson. A poznám aj Connora Lassitera.“


  „Ozaj?“ zapochybuje SVOP-kár.


  „Hej – a je to fakt výkvet. Totálna nula. Preukázal som mu pohostinnosť ako tebe a on mi zrobil s tvárou toto.“


  Až teraz si SVOP-kár všimne, že Argent má ľavú polovicu tváre vážne dokaličenú a nedoliečenú.


  „Chceš mi tvrdiť, že ti to spravil SVOP-kár z Akronu?“


  Argent prikývne. „Hej, keď bol na návšteve v mojom podzemnom kryte.“


  „Jasné.“ Chalan si očividne vymýšľa, ale SVOP-kár ho prestane spochybňovať. Radšej by nemal hrýzť ruku, ktorá ho čoskoro bude kŕmiť.


  „Už len kúsok,“ uistí ho Argent. „Máš rád stejk?“


  „Keď sa mi ho podarí zohnať.“


  Argent mávne rukou k trhline v betónovej stene, cez ktorú preniká studený vzduch – namiesto starej hniloby páchne čerstvou plesňou. „Až po tebe.“


  SVOP-kár vlezie dnu a zistí, že sa nachádza v pivnici. Sú v nej ďalší ľudia, no nehýbu sa. Chvíľu mu trvá, kým pochopí, na čo sa díva. Na zemi ležia traja tínedžeri zviazaní do kozla so zapchatými ústami.


  „Hej, čo, do…“


  Ibaže skôr ako myšlienku dokončí, zozadu k nemu podíde Argent a brutálnym chvatom mu preruší nielen prívod kyslíka do priedušnice, ale aj prívod krvi do mozgu. Posledné, čo si SVOP-kár uvedomí, než stratí vedomie, je, že ho predsa len zhltol had.


  2 ∙ Argent


  Je neskutočne spokojný. Je v špičkovej forme. Argent Skinner, učeň časťového piráta a majstra vo fachu Jaspera T. Nelsona, by sa ani nemohol mať lepšie.


  V Nelsonových službách síce neskončil za najlepších okolností, ale rozhodne tie okolnosti využil najlepšie, ako sa dalo. Bol natoľko užitočný, že Nelson nemal na výber a musel si ho nechať. Dôkazy o Argentovej užitočnosti ležia zviazané vzadu v nákladnom priestore.


  Malá dodávka s jednosmerným prenájmom nahradila požičané auto, ktoré nechali na parkovisku pri Walmarte na predmestí. Argent sa neobáva, že ich pre tieto drobné krádeže vystopujú, lebo Nelson je skutočný odborník na útek pred takzvanou spravodlivosťou i na to, ako nepútať pozornosť. Keďže toľké roky pracoval ako policajt pre mladistvých, pozná všetky stratégie, všetky postupy. Vie, ako chodiť po tenkom ľade zákona a nestratiť pritom rovnováhu.


  Nelson je Argentov nový hrdina. Connor Lassiter, jeho predchádzajúci idol, ho sklamal. Argenta teraz s Nelsonom spája nenávisť voči SVOP-károvi z Akronu – a taká nenávisť môže vytvoriť rovnako pevné puto ako láska.


  Otočí sa, aby si ešte raz prezrel štvoricu SVOP-károv vzadu v dodávke: zviazanú a umlčanú, v podstate pripravenú na donášku v darčekovom balení. Všetci sú hore a vrtia sa. Niektorí plačú, ale ticho a pre seba, pretože na seba nechcú privolať Argentov hnev – už viackrát im ním hrozil. Samozrejme, sú to len prázdne vyhrážky. Nelson by mu nedovolil fyzicky im ublížiť.


  „Pomliaždeniny znižujú ich trhovú hodnotu,“ upozornil ho časťový pirát. „Divan nemá rád pomliaždené ovocie. Aj tak bude rozladený, že mu nesiem ceny útechy namiesto hlavnej.“


  Hlavnou cenou myslí, ako inak, Connora Lassitera.


  Hoci by ich Nelson mohol umlčať guľkami so sedatívami, neurobí to. „Musím šetriť,“ objasnil Argentovi. „Uspávacie guľky sú drahé.“


  Avšak zjavne to neplatí, keď ide o Argenta. Raz sa pokúsil dať hlasnejšie rádio a Nelson ho za to uspal. A nestalo sa to prvýkrát. časťovému pirátovi podľa všetkého robí ohromnú radosť zbavovať Argenta vedomia. „Je to ako uštedriť elektrický šok opici, aby sa naučila, že si nemá brať banán,“ vyhlásil raz. Ako ďalšiu v rádiu zahrali pieseň s názvom odkazujúcim na rovnaký obraz, Shock the Monkey. Argent je presvedčený, že Nelson má jasnovidecké schopnosti.


  Momentálne hrá stanica s predvojnovými klasikami skupinu Pearl Jam hlasitosťou, ktorú má Nelson najradšej: len takou, aby ste takmer počuli. Argent musí neustále potláčať nutkanie dať tú otravne tichú hudbu hlasnejšie.


  Keď sa zadíva na SVOP-károv vzadu, ten, ktorého chytil ako posledného, s ním nadviaže očný kontakt. Je to chlapec s drsnými črtami, no nežnými jantárovými očami, ktoré sa k jeho strohej tvári nehodia. O niečo nimi Argenta prosí, ale o čo? O prepustenie? Zľutovanie? Vysvetlenie, ako sa z jeho života stalo toto?


  „Prestaň!“ oborí sa naňho Argent. „Čokoľvek chceš, nedostaneš to.“


  „V-ko,“ zamumle chalan s látkou v ústach.


  „Žiadne zastávky na vécko!“ precedí Argent cez zuby. „Vydržíš, kým sa nerozhodneme zastaviť – a nekukaj na mňa tými šteňacími očami, jak okolo nich nechceš modriny.“ Ďalšie plané vyhrážky, avšak to tínedžer nevie. Porazenecky sklopí pohľad k odretej podlahe dodávky, čo Argenta rozveselí.


  „Hej,“ osloví chalana. „Aké je vtipné, že si vlastne dodávka v dodávke. Chápeš? Niekomu ťa dodáme jak tovar.“


  „Zavrú sa ti niekedy ústa?“ zapojí sa Nelson.


  „Len sa trochu bavím.“ Argent musí uznať, že na rozhovore s ľuďmi, ktorí nemôžu odvrávať, je niečo veľmi uspokojujúce. „Počujte, myslím, že tie jeho oči budete chcieť,“ povie Nelsonovi. „Sú ešte krajšie, ako máte teraz.“


  Nelson po chvíľke nepríjemného ticha odvetí: „Chcem iba jedny oči.“


  Argent vie, čie oči chce ako hlavnú trofej, aj bez toho, aby mu to hovoril. „Veď jedno ani nie je jeho,“ utrúsi. „Connor skončil okrem novej ruky aj s novým okom.“


  „Na tom nezáleží,“ odsekne Nelson. „Nejde o to, čie oči dostanem, ale o to, čie oči si vezmem.“


  „Jasné, to chápem. Ak sa jeho očami budete dívať vy, znamená to, že sa nimi už nedíva on.“ Vtom sa Argent uškrnie. „A okrem toho, kto by chcel mať trofej niekde na poličke, keď ju môže mať stále na očiach. Chápete? Na očiach?“


  Nelson neprejaví ani toľko slušnosti, aby nad tým zastonal. „Mám tvojho hlasu plné zuby,“ posťažuje sa. „Preto, že plytváš životom, nemusíš plytvať aj dychom.“


  „Hej? No, pri tom plytvaní životom som práve chytil štyroch prvotriednych SVOP-károv, ktorých môžete predať svojmu kamošovi na čiernom trhu.“


  Nelson sa k nemu obráti, odhaliac zdravú polovicu tváre – tú, ktorú mu nespálilo, keď ležal v bezvedomí na arizonskom slnku. Okrem nenávisti voči rovnakej osobe je toto ďalšia skutočnosť, ktorá ich spája: obaja majú polovicu tváre. Priložte Nelsonovu ľavú polovicu k Argentovej pravej a dostanete celok. Dokazuje to, že k sebe patria ako tím.


  „Nie je to môj kamoš!“ okríkne ho Nelson. „Divan je popredný obchodník s mäsom na Západe. Dokonca aj barmská organizácia Dah Zey pri ňom vyzerá ako skupina amatérov. Je to džentlmen, ktorý si potrpí na formality, a keď ho stretneš, budeš sa k nemu podľa toho správať.“


  „Jasné, jasné,“ zareaguje Argent. Vzápätí sa skrátka musí opýtať: „Takže, zaobchádza tento Divan s uvoľnenými ako Dah Zey? Že nepoužíva anestéziu a tak?“


  Tá myšlienka vyvolá v zadnej časti auta vlnu stonov a tlmených vzlykov, preto Nelson na Argenta letmo zazrie. „Vážne ťa musím zase uspať, aby si sklapol?“


  Argent nemá v láske tie krátke záblesky smrti a nasledujúce bolesti hlavy, preto si zazipsuje ústa, odhodlaný zostať po celý čas ticho.


  Nelson ho informuje, že neskončili.


  „Kým ich vezmeme za Divanom, chytíme ešte jedného SVOP-kára,“ povie. „Ak za ním nejdem s Lassiterom, chcem sa ukázať s maximálnym možným nákladom.“ Následne sa na Argenta opäť letmo pozrie. „Musím si byť istý, že keď dorazíme, splníš svoj sľub.“


  Argent preglgne, náhle sa cíti rovnako pevne spútaný ako uvoľnení vzadu. „Samozrejme,“ potvrdí. „Vždy dodržím slovo. Hneď ako vyložíme ‚tovar‘, vám dám kód k sledovaciemu čipu.“


  Nelson prikývne, akceptuje to. „Pre vlastné dobro by si mal dúfať, že sledovací čip tvojej sestry je aktívny – a že je stále s Lassiterom.“


  „Bez obáv,“ ubezpečí ho Argent. „Grace je ako kliešť. Keď sa na niekoho nalepí, chce to Boží zásah, aby sa pustila.“


  „Alebo guľku do hlavy,“ poznamená Nelson.


  Z toho pomyslenia Argenta zamrazí. Iste, strašne sa na Grace hnevá za to, že sa postavila na Connorovu stranu a nie na jeho, no zabil by ju Connor, aby sa jej zbavil? Argent ho ani po tom všetkom nevníma ako človeka, ktorý by bol schopný niečoho takého. Aj tak by však na podobné veci radšej nemyslel, preto si dovolí zatúlať sa v myšlienkach k niečomu oveľa príjemnejšiemu.


  „Takže, má ten Divan nejaké deti? Akože, možno dcéru v mojom veku?“


  Nelson si vzdychne, vytiahne uspávaciu pištoľ a strelí Argenta šípkou s nízkou dávkou sedatíva. Bolestivo ho zasiahne do ohryzka. V prstoch zovrie drobnú letku a šípku si vytiahne z krku, avšak až potom, ako schytá plnú dávku.


  „Strhnem ti to z výplaty,“ oznámi mu Nelson. Žartuje, Argent od neho žiadnu výplatu nedostáva. Dal mu jasne najavo, že ide o neplatený druh stáže. Ale to je v poriadku. Dokonca aj schytať uspávaciu šípku je v poriadku. Argent Skinner si totiž žije dobre.


  Kým upadá do bezvedomia, utešuje ho vedomie, že čoskoro padne i Connor Lassiter – a na rozdiel od Argenta nikdy nevstane.


3 ∙ Connor

V zaprášenom kúte preplneného starožitníctva v zarastenej bočnej uličke ohijského mesta Akron čaká Connor Lassiter na chvíľu, keď sa mu svet zmení pred očami.

„Viem, že je niekde tu,“ utrúsi Sonia, zatiaľ čo sa prehrabáva v kope zastaranej elektroniky. Connor premýšľa, či starena zažila zrod a zánik všetkej tej technológie.

„Pomôžem vám?“ ponúkne sa Risa.

„Nie som žiadna invalidka!“ odbije ju Sonia.

Aká omračujúca vyhliadka, že čoskoro spočinú pohľadom na tom predmete, na ktorom stojí a padá celá budúcnosť. Budúcnosť uvoľňovania. Budúcnosť železného zovretia, v ktorom Úrad pre mladistvých drží tínedžerov ako on. Potom sa pozrie na Risu, na ktorej badať rovnaké dychtivé očakávanie. Naša budúcnosť, pomyslí si. Doteraz bolo ťažké uvažovať o zajtrajšku, keďže sa celý život točil okolo prežitia dneška.

Grace Skinnerová si usadená vedľa Risy šúcha dlane s intenzitou, ktorá by mohla viesť k odreninám. „Je väčšia ako chlebník?“ vyzvedá.

„Onedlho sa dozvieš,“ odpovie Sonia.

Connor síce netuší, čo je chlebník, avšak dokáže si predstaviť jeho veľkosť, pretože to prirovnanie sa často používa v hre „hádaj, na čo myslím“. Kým čaká na odhalenie zariadenia, má čo robiť, aby si sám nezačal šúchať dlane.

Keď sa Sonia rozhovorila o svojom manželovi, domnieval sa, že sa prinajlepšom niečo dozvie – dostane nejakú nápoveď, prečo sa Iniciatívne občianstvo tak bálo nielen muža, ale aj spomienok naňho. Jansona a Soniu Rheinschildových, ktorí vyhrali Nobelovu cenu za medicínu, vymazali z dejín. Connor si myslel, že od Sonie možno získa informácie. Toto nečakal ani náhodou.

„Čo keby ste vynašli tlačiareň, ktorá dokáže vytvoriť živé ľudské orgány?“ nadhodila Sonia potom, ako im porozprávala o trpkom sklamaní, ktoré si napokon vyžiadalo život jej manžela. „A čo keby ste predali patent najväčšiemu výrobcovi lekárskych pomôcok v krajine… a čo keby ten vzal všetku vašu prácu… a pochoval ju? A vzal plány a spálil ich? A vzal každú tlačiareň a roztrieskal ju, aby sa nikto nikdy nedozvedel, že taká technológia existovala?“

Sonia sa pri tých slovách chvela takou strašnou zlosťou, že navzdory drobnej postave pôsobila oveľa väčšie – oveľa mocnejšie než ktokoľvek z nich.

„Čo keby,“ pokračovala, „sa postaral, že riešenie uvoľňovania zmizne, pretože príliš veľa ľudí investovalo príliš veľa do toho, aby všetko ostalo presne… ako… doteraz.“

Bola to Grace – „nízkokortikálna“ Grace –, ktorá pochopila, kam smeruje.

„A čo ak ostala ešte jedna tlačiareň na orgány,“ ozvala sa, „ukrytá v rohu starožitníctva?“

Tá predstava akoby z miestnosti vysala všetok kyslík. Connor doslova zalapal po dychu a Risa mu stisla ruku, ani čo by sa ho potrebovala chytiť, aby zažehnala vlastný závrat.

Sonia naveľa vytiahne kartónovú škatuľu v podstate presne takej veľkosti, ako by Connor čakal od chlebníka. Uvoľní jej miesto na okrúhlom stolíku z čerešňového dreva a ona naň škatuľu opatrne zloží.

„Môžeš ju vybrať,“ povie mu. Pri tej námahe sa trochu zadýchala.

Connor siahne dnu, v prstoch zovrie tmavý predmet, vytiahne ho a položí na stôl.

„To je ono?“ spýta sa očividne sklamaná Grace. „Je to len tlačiareň.“

„Presne,“ potvrdí Sonia so samoľúbou hrdosťou. „Prevratná technológia nevzniká s kopou efektných doplnkov. Tie sa pridávajú neskôr.“

Tlačiareň na orgány je malá, ale zavádzajúco ťažká, plná elektroniky upravenej na jej nezvyčajný účel. Na pohľad je oceľovosivá, a ako už poznamenala Grace, úplne všedná. Vyzerá ako obyčajná tlačiareň, ktorú mohli vyrobiť pred Connorovým narodením, samotný kryt pravdepodobne z bežnej tlačiarne skutočne pochádza.

„Tak ako pri mnohých veciach na tomto svete,“ poúča ich Sonia, „záleží na tom, čo je vnútri.“

„Spustite ju,“ požiada Grace, dobreže neposkakuje na stoličke. „Vytlačte mi na nej oko alebo čo.“

„To nejde. Zásobník treba naplniť pluripotentnými kmeňovými bunkami,“ objasní Sonia. „Okrem toho vám k nej veľa nepoviem. Nech sa prepadnem, ak viem, ako robí, čo robí. Moja oblasť bola neurobiológia, nie elektronika. Zostrojil ju Janson.“

„Budeme ju musieť rozobrať,“ skonštatuje Risa. „Aby sa dali vyrobiť ďalšie.“

Priestor na výstup tohto malého prototypu stačí na výrobu oka, ktoré si zaželala Grace – je však zjavné, že technológia by sa dala použiť pri väčších zariadeniach. Už z toho pomyslenia sa Connorovi zatočí hlava. „Keby mohla každá nemocnica tlačiť orgány a tkanivá pre pacientov, celý systém uvoľňovania by sa zrútil!“

Sonia sa oprie, pomaly krúti hlavou. „Tak sa to nestane,“ vyhlási. „Nikdy to tak nebýva.“ Dá si záležať, aby sa pozrela na každého z nich – chce sa uistiť, že ju naozaj pochopia. „Neexistuje nič, čo by samo osebe ukončilo uvoľňovanie,“ vysvetľuje im. „Bude to chcieť mišmaš nesúvisiacich udalostí, ktoré sa v správnej chvíli prepoja správnym spôsobom a spoločnosti pripomenú, že má svedomie.“ Následne opatrne potľapká tlačiareň na orgány. „Celé roky som sa bála zverejniť jej existenciu, lebo ak zničia tento kus, neostane žiadne východisko. Technológia zanikne s týmto zariadením. No teraz si myslím, že nastala tá pravá chvíľa. Hoci jej zverejnenie nevyrieši všetko, mohlo by predstavovať jednotiaci prvok pre ostatné udalosti.“

Vzápätí Connora švihne palicou tak silno, až mu pravdepodobne na koži zanechá červený pás. „Boh mi pomáhaj, ale tuším, že ju dostanete na starosť vy. Jansonovo zariadenie je teraz vaše. Tak choďte dať svet do poriadku.“



REKLAMA

Nepoznáte ma, ale poznáte môj príbeh alebo nejaký veľmi podobný. Moju dcéru zrazil šestnásťročný chlapec počas divokej jazdy v ukradnutom aute. Neskôr vysvitlo, že mal predtým trikrát problémy so zákonom a vždy ho pustili. Momentálne je zase vo väzbe a možno ho budú súdiť ako dospelého, lenže to mi dcéru nevráti. Vôbec nemal mať možnosť ukradnúť to auto – no rodičia ho napriek záznamom v registri a očividným sklonom k bezohľadnému, násilnému správaniu odmietli dať uvoľniť. Iniciatíva Marcella, pomenovaná po mojej dcére, zaistí, že sa nič také viac nezopakuje. Ak iniciatíva Marcella prejde u voličov, nepolepšiteľní tínedžeri v rozdeľovacom veku budú po treťom porušení zákona automaticky uvoľnení. Prosím, hlasujte za iniciatívu Marcella. Nedlhujeme to snáď svojim deťom?

– Financované Koalíciou rodičov

  za bezpečnejší zajtrajšok



Connor si tajný artefakt okamžite odnesie do zadnej miestnosti. Odjakživa mu to s technikou šlo až neprirodzene dobre, no v tomto prípade sa neodvažuje ani zložiť kryt, aby nespôsobil niečo nenapraviteľné.

„Musíme ju dostať do správnych rúk,“ poznamená. „Do rúk niekoho, kto vie, čo s ňou.“

„A,“ doplní Risa, „niekoho, kto nie je natoľko prepojený so súčasným režimom, že by tlačiareň radšej zničil, ako využil.“

„To bude výzva,“ zhodnotí Grace.

Do zadnej miestnosti dokrivká Sonia a pristihne ich, ako stále zízajú na prístroj. „Nie je to náboženská relikvia,“ vyhlási. „Spamätajte sa.“

„No, istým spôsobom je posvätná,“ zareaguje Risa.

Sonia nad tým zamietavo mávne rukou. „Nástroje nie sú ani diabolské, ani božské. Záleží len na tom, kto ich používa.“ Následne ukáže palicou na starú truhlicu, naznačujúc, že je čas zísť do šera pivnice.

Grace truhlicu odtlačí. Zavzdychá pritom. „Čo v nej vôbec je? Kamene?“

Risa sa pozrie na Connora a on odvráti zrak. Obaja poznajú jej obsah. Connor sa nazdáva, že ani Risa nevie, ako veľmi ho to ťaží na srdci. Oveľa viac, než vážia samotné listy v truhlici. Premýšľa, koľko listov od koľkých mladých sa v nej ukrýva, keď je taká ťažká.

Len čo je truhlica preč, Sonia odhrnie koberec pod ňou, čím odhalí padacie dvere. Connor sa zohne a zdvihne ich.

„Idem otvoriť obchod,“ oznámi im Sonia. „Či sa mi to páči, alebo nie, musím si zarobiť na živobytie, takže idete dole. Poznáte to. Nerobte hluk a ani na chvíľu si nemyslite, že ste príliš chytrí, aby vás dostali.“ Nato ukáže na tlačiareň. „A toto si zoberte so sebou. Nepotrebujem, aby sa mi tu vzadu hrabala nejaká všetečnica a uvidela to vyložené.“



Connor bol u Sonie v pivnici naposledy pred skoro dvomi rokmi. Prišiel sem v druhý deň na úteku. Uniesol desiatka ako rukojemníka, uspal policajta pre mladistvých jeho zbraňou a zaplietol sa so sirotou, ktorá ušla z autobusu mieriaceho do zberného tábora. Aká boli nesúrodá banda hlupákov! Connor si z času na čas stále pripadá ako hlupák, ale zmenilo sa toho toľko, že si ledva spomína na problémového chalana, ktorým zvykol byť. Z Leva – kedysi nevinného dieťaťa, ktorému vymyli mozog, aby si prialo vlastné uvoľnenie – sa medzičasom stala stará duša v tele, ktoré prestalo rásť. Risa, ktorá sprvu zápasila o prežitie, sa postavila proti Iniciatívnemu občianstvu v národnej televízii, no až potom, ako skončila s poškodenou chrbticou, ktorú jej neskôr proti jej vôli vymenili. A pokiaľ ide o Connora, riadil najväčšie tajné útočisko pre SVOP-károv na svete… len aby sa dozvedel, že vlastne až také tajné nebolo. Spomienka na zničenie cintorína preňho stále predstavuje nezahojenú ranu na duši. Bojoval zubami-nechtami – niektorí by azda tvrdili, že udatne –, a predsa Úrad pre mladistvých napokon zvíťazil a poslal stovky deciek do zberných táborov.

Deciek presne ako tie, ktoré v súčasnosti obývajú Soniinu pivnicu.

Aj keď Connor chápe, že je to šialené, zdá sa mu, akoby v ten deň na cintoríne sklamal i tieto deti. Kým schádza dolu za Risou, pociťuje obavy a neurčité zahanbenie, ktoré ho akurát tak rozčuľuje. Nemá sa za čo hanbiť. Udalosti na cintoríne nemohol ovplyvniť. A potom tam bol Starkey, ktorý ho podrazil a odletel so svojimi odloženými, čím ich obral o jedinú možnosť úniku. Nie, Connor sa nemá za čo hanbiť… Tak prečo sa nedokáže pozrieť do očí žiadnemu z tínedžerov, ktorí sa pomaly vynárajú z tieňov pivnice?

„Déjà vu?“ spýta sa Risa, keď začuje jeho roztrasený hlboký nádych.

„Niečo také.“

Risa už v pivnici strávila pár týždňov ako Soniina pomocníčka a pozná všetkých kľúčových hráčov. Mladí sú buď pobláznení jeho slávou, alebo ohrození jeho prítomnosťou. Miestny alfa – vysoký chalan s minimom tuku menom Beau – si rýchlo začne značkovať teritórium slovami: „Takže ty si SVOP-kár z Akronu? Čakal by som, že budeš vyzerať… zdravšie.“

Connor si nie je úplne istý, čo to znamená, a chalan zrejme tiež nie. Hoci by si Connor zo spochybnenia Beauovho falošného dojmu testosterónovej nadradenosti mohol urobiť príjemnú zábavku, usúdi, že to nestojí za námahu.

„Čo to máš v rukách?“ opýta sa nevinne pôsobiaci trinásťročný chlapec. Connorovi trochu pripomína Leva, než si nechal narásť vlasy a pokoril ho život.

„Iba starú tlačiareň,“ odvetí Connor. Grace sa na tom zachichoce, ale neprezradí, čo vie. Miesto toho to tam obíde a potrasie si ruku so všetkými vrátane tých, ktorí by ruku radšej nikomu nepodávali.

„Stará tlačiareň?“ zareaguje Beau. „Ako keby tu dolu nebolo dosť harabúrd.“

„Jasné, no, má sentimentálnu hodnotu.“

Beau opovržlivo odfrkne a pomaly sa vzdiali. Connor potlačí nutkanie potknúť ho.

Tlačiareň položí na policu s vedomím, že ak s ňou bude zaobchádzať príliš opatrne a pozorne, bystrejší uvoľnení niečo vytušia. Nateraz platí, že čím menej ľudí o nej vie, tým lepšie. Aspoň kým nevymyslia spôsob, ako o nej povedať všetkým.

„Sú to dobré decká,“ prihovorí sa mu Risa. „Samozrejme, majú svoje problémy, inak by tu neskončili.“

Bez ohľadu na to, ako Risu ľúbi, si nemôže pomôcť a trochu sa naježí. „Viem si poradiť so SVOP-kármi. Robím to už dlho.“

Risa naňho uprie až príliš prenikavý pohľad. „Čo ťa trápi?“

A hoci to sám zatiaľ úplne nepochopil, pristihne sa, že očami okamžite zabehne k žralokovi, ktorého má vytetovaného na ruke. Keď bol v tejto pivnici naposledy, tá ruka bola súčasťou Rolanda. Risa jeho pohľad zachytí a ako vždy ho odhadne lepšie, než by to dokázal on sám.

„To, že sme tu dole, môže budiť dojem, že sme späť na začiatku, ale nie sme.“

„Viem,“ prizná Connor. „Lenže vedieť to a cítiť to sú dve rôzne veci. A návrat sem oživuje… všeličo.“

„Návrat sem?“ opýta sa ho. „Alebo návrat domov?“

„Akron nie je môj domov,“ pripomenie jej. „Volajú ma síce SVOP-kár z Akronu, lebo sa to tu celé zomlelo, no nie je to môj domov.“

Nežne sa naňho usmeje, čo aspoň čiastočne zmierni jeho frustráciu. „Vieš, vlastne si mi nikdy nepovedal, odkiaľ pochádzaš.“

Zaváha, akoby sa to miesto priblížilo, keď to vysloví. Nie je si istý, či o to stojí alebo nie. „Columbus,“ prezradí jej napokon.

Risa sa zamyslí. „Asi hodinu a pol odtiaľto?“

„Tak nejako.“

Prikývne. „Štátny domov, v ktorom som strávila väčšinu života, sa nachádza oveľa bližšie. A vieš ty čo? Ani trochu ma to netrápi.“

A odkráča, zanechajúc Connora v neistote, či boli jej slová pokus o poľutovanie alebo dobrosrdečná facka.



NASLEDUJE PLATENÁ POLITICKÁ REKLAMA

Vzhľadom na mätúce informácie valiace sa z každej strany je rozhodnutie, za čo hlasovať, ťažké. Avšak nie v prípade opatrenia F – „iniciatívy Prevencia“. Opatrenie F nie je komplikované. Poskytuje osobitné finančné prostriedky na vznik novej vetvy Úradu pre mladistvých, ktorá bude monitorovať tisíce rizikových detí v predpubertálnom veku a poskytovať im poradenstvo, liečbu a iné možnosti pre budúcnosť, skôr ako sa dostanú do rozdeľovacieho veku. A čo je ešte dôležitejšie, opatrenie F nezaťaží daňových poplatníkov! Bude plne financované zo ziskov zberných táborov.

Hlasujte za opatrenie F. Nestojí štipka prevencie za libru mäsa?

– Sponzorované Koalíciou za lepšiu budúcnosť



V Soniinej pivnici sa takmer nedá určiť, kedy sa stmieva. Hore vzadu v rohu sa nachádza malé okno, ibaže za takou chaotickou kopou harabúrd, že zachytenie akéhokoľvek svetla prenikajúceho cez mliečne sklo vyžaduje veľkú námahu. Tých niekoľko hodín medzi haraburdami ani televízia nefungujú, žiadne z desiatky deciek v pivnici nemá hodinky. Buď ich vymenili za jedlo, skôr ako sa sem dostali, alebo si natoľko zvykli sledovať čas na mobile, že ich nemali vôbec. No keďže telefóny sa dajú vysledovať, sú prvé, čoho sa inteligentní SVOP-kári zbavia. Samozrejme, Connor v prvú noc na úteku príliš inteligentný nebol. Vystopovali ho pomocou mobilu a on unikol zajatiu iba o vlások. Rýchlo však zmúdrel.

Kým všetci čakajú, kedy im Sonia donesie večeru – táto udalosť sa nedrží žiadneho predvídateľného harmonogramu –, Grace im rozpráva o minulej noci. Keď si uvedomí, že má plnú pozornosť väčšiny tínedžerov, úplne ožije.

„Takže, sme na poschodí v dome nejakej pani a ja zbadám týpkov v čiernom zo špeciálnej jednotky, jak sa uprostred noci zakrádajú po trávniku,“ opisuje. „Zrejme vycvičených zabíjať. So smrtiacimi zbraňami namiesto rúk a tak.“ Connorovi je z jej prikrášľovania trápne. Keď bude ten príbeh rozprávať nabudúce, vyskočia z helikoptéry.

„Začujem ich šepot a niečo na ich slovách a spôsobe reči mi napovie, že nejdú po Connorovi, Rise ani po mne – prišli po Camusa Komprixa! Chcú toho sceleného a o prítomnosti nás ostatných ani nevedia!“ Dramaticky sa odmlčí. „Zrazu vrazia dnu cez zadné aj predné dvere a my sme všetci na poschodí a ja vravím Camovi, že on skončil, ale my ostatní nemusíme. Potom strčím Risu pod posteľ a vtisnem sa za ňou a Connor sa robí, že spí na posteli tvárou dolu. Oni vtrhnú do izby, uspia Connora a odvedú Cama bez toho, aby si uvedomili, že práve premeškali príležitosť chytiť SVOP-kára z Akronu – a všetko len vďaka tomu, že ja som ich prekukla!“

Niektorí tínedžeri sa tvária trochu skepticky a Connor má pocit, že by mal Grace podržať. Koniec koncov, komu česť, tomu česť. „Je to pravda,“ zapojí sa. „Keby to Grace tak dobre neodhadla, bojoval by som s nimi, takže by ma pravdepodobne spoznali a chytili.“

„Tak moment,“ zháči sa Jack, ten chlapec, čo pripomína Leva. „Prečo by sa dal odviesť bez toho, aby vás udal? Veď ste poriadny úlovok – zrejme by s nimi mohol uzavrieť dohodu alebo čo.“

Grace nasadí až príliš široký úsmev a Connor vie, čo sa chystá povedať. Náhle si praje, aby s tým príbehom vôbec nezačínala.

„Lebo,“ vysvetlí Grace, „Camus Komprix je zamilovaný do Risy!“

Tie slová nechá visieť vo vzduchu. Connor reflexívne vrhne letmý pohľad na Risu, no ona sa mu odmieta pozrieť do očí.

„To nechápem,“ prehovorí niekto iný. „Myslel som, že celá tá vec v médiách o tom, že sú pár, bola podvod.“

Gracein úsmev sa ani trochu nezmenší. „Nie, pokiaľ ide o Cama…“

Naveľa ju zarazí Risa. „Grace, stačí. Dobre?“

Grace trochu spľasne, pochopí, že jej chvíľa vo svetle reflektorov pominula. „V každom prípade,“ dodá bez štipky dovtedajšieho dramatizovania, „tak sa to stalo. Cama chytili a nás nie.“

„Fíha,“ okomentuje to Jack, „kto by si pomyslel, že ten scelený bude akýsi hrdina?“

„Hrdina?“

Všetci sa otočia a pozrú na Beaua, ktorý v inej časti pivnice predstieral, že nepočúva, hoci očividne áno. „Koľko desiatok tínedžerov ako my si vyžiadala výroba jedného ako on? Nie je na ňom nič hrdinské.“

A Connor si nemôže pomôcť, povie: „Úplne s tebou súhlasím.“

Beau mu kývne. Konečne so SVOP-károm z Akronu našli spoločnú reč.



NASLEDUJE PLATENÁ POLITICKÁ REKLAMA

  NEDAJTE SA OKLAMAŤ OPATRENÍM F!

Podporovatelia takzvanej iniciatívy Prevencia tvrdia, že ide o ochranu rizikových detí, ale prečítajte si, čo tam stojí drobným písmom! Opatrenie F umožní Úradu pre mladistvých identifikovať a sledovať nepolepšiteľné deti s cieľom uvoľniť ich hneď po trinástych narodeninách – čo bude legálne, keď sa návrh zákona o nadradení nad rodičov stane zákonom.

Na druhej strane, opatrenie G poskytuje Úradu pre mladistvých finančné prostriedky vo forme peňažných stimulov za chytenie SVOP-károv, ktorí už dokázali, že sú postrachom spoločnosti.

Nehlasujte za F! Hlasujte za G! Urobte múdre rozhodnutie!

– Sponzorované Alianciou za krajinu bez SVOP-károv



Neskôr v ten večer, keď sa všetci ukladajú na spánok, si Connor rozloží spací vak vedľa Risinho v rovnakom kútiku, kde spala, keď sa tu skrývali prvýkrát. Keďže je ďalej od ostatných, poskytuje isté súkromie a Connor presunie vysokú knižnicu, aby ho mali ešte viac. Risa sleduje, ako im vytvára hniezdočko v ústraní, a ani nežmurkne. Connor sa zhlboka nadýchne, plný dychtivého očakávania. Toto by pokojne mohla byť noc, keď konečne nastane správna konštelácia hviezd pre ich vzťah. Rozhodne si to predstavuje dosť dlho. Premýšľa, či aj ona. Neisto si vedľa nej ľahne. „Ako za starých čias,“ nadhodí.

„Áno, ale keď sme tu boli naposledy, iba sme predstierali, že sme pár, aby odo mňa dal Roland ruky preč.“

Vtedy sa Connor načiahne a jemne ju pohladí po líci Rolandovými prstami. „A predsa sa ťa jeho ruka dotýka po celom tele.“

„Nie po celom,“ zareaguje Risa hravo. Vzápätí sa prevalí smerom od neho, no schmatne pritom tú problematickú ruku a ovinie si ju okolo seba ako prikrývku. Skončia nalepení na sebe, jeho hruď sa dotýka jej chrbta. Ten okamih má elektrizujúcu atmosféru a obaja vedia, že sa medzi nimi môže stať čokoľvek. Nič im v tom nemôže zabrániť. Až na toto:

„Nemôžem prestať myslieť na Cama,“ prizná Risa. „Na to, ako sa pre nás obetoval.“

Connor si ju transplantovanou rukou pritiahne bližšie. Želá si, aby to bola tá jeho, ibaže na to je otočený nesprávnym smerom. „Cam je posledné, na čo teraz myslím.“

„Lenže po tom, čo pre nás urobil, mám pocit, že mu musíme… nejako prejaviť uznanie.“

„Prejavujem,“ uistí ju Connor s úškrnom, hoci ho nevidí. „Vlastne mu práve teraz salutujem – nie je ti to jasné?“

„Ha-ha.“

V tichu na svojej ruke cíti tlkot jej srdca, keď ju drží v náručí. Skoro to nemôže vydržať. Najradšej by Cama preklínal za to, že stále stojí medzi nimi bez ohľadu na to, ako veľmi sa k sebe pritískajú. „Čo mu teda dlhujeme? Večnú zdržanlivosť?“

„Nie,“ odvetí Risa, „iba… zaváhanie.“

Connor chvíľu mlčí. Jeho sklamanie sa skladá z viacerých vrstiev, a predsa, necítil v niektorej z nich úľavu? Dovolí si zžiť sa s tým, čo sa dnes neudeje, nádeje a túžbu nechá obďaleč, dosť blízko, aby ich naďalej vnímal, no dosť ďaleko, aby ho tak nemučili.

„Dobre,“ súhlasí. „Táto noc je pre Cama. Poďme sa uváhať do zbláznenia.“

Risa sa zľahka zachichoce a mlčky sa uložia. Telesné teplo a tlkot srdca až do úsvitu.



Connor si nespomína na svoje sny, len na amnestický dojem, že nejaké mal a boli silné. Žiadne nočné mory – tým si je istý. Snívalo sa mu o naplnení a získaní moci, pretože tak sa cíti, keď cez drobné pivničné okno za nimi prenikne tlmené rozptýlené ranné svetlo.

Zaspať a zobudiť sa v objatí s jediným dievčaťom, ktoré ste kedy skutočne ľúbili…

Vedieť, že máte zariadenie rovnako mocné ako bojová hlavica…

Cítiť sa nepremožiteľne, hoci na prchavý okamih…

Stačí to, aby svet zastal a roztočil sa opačným smerom. Aspoň Connorovi to tak pripadá. Kým doteraz sa držal takmer úplne stratenej nádeje, teraz ňou prekypuje.

V jeho živote nikdy nenastal okamih, ktorý by mohol nazvať dokonalým, no táto chvíľa, keď si necíti ruku, lebo ňou celú noc objímal Risu, a vôňa jej vlasov mu opantala čuch… Táto chvíľa má k dokonalosti bližšie než hocičo, čo dovtedy poznal. Ešte aj ten žralok akoby sa usmieval.

Podobné chvíle však netrvajú dlho.

Čoskoro sa zobudia i ostatní. Beau presunie knižnicu, ktorá im zaisťovala aké-také súkromie, lebo mu údajne blokovala cestu do kúpeľne, a deň sa začne. Decká tu dolu sú oddané stereotypu, robia si svoje alebo skôr nerobia nič, akoby sa nič nezmenilo. A predsa áno. Iba to zatiaľ nevedia. Svet sa práve obrátil hore nohami – či presnejšie, vrátil sa do správnej polohy potom, ako bol veľmi dlho prevrátený.

Po pár minútach sa ozve buchnutie padacích dvier, keď dorazí Sonia s raňajkami a zafrfle: „Trochu mi tu hore pomôžte, došľaka.“

„Čo keby si jej šiel pomôcť?“ navrhne Risa nežne, keďže vie, že Connor sa od nej pre nič menšie ako volanie povinnosti neodtrhne.

Sonia má na poschodí dosť potravín na nakŕmenie armády. Beau, Connor a Grace, ktorá je dnes agresívne nápomocná, všetko znesú dolu na dva razy, a keď Connor vyjde po schodoch tretíkrát, zistí, že nemá čo zobrať.

Truhlica dnes bola z padacích dvier odtisnutá bez ladu a skladu, vrazila do malého plastového koša, ktorý jej stál v ceste.

Tá truhlica nad Connorom visí, odkedy dorazil, hoci si netrúfol hovoriť o jej obsahu. Otočí sa a uvidí, že Sonia odišla zaparkovať svoj Suburban niekde, kde je to legálne.

Ostal s truhlicou osamote.

Nedokáže odolať jej príťažlivej sile, a tak si kľakne pred ňu. Je ťažká a má svoj vek. Bezpochyby ide o starožitnosť. Zdobia ju staré nálepky z ciest, prakticky zalakované na povrchu. Nevie určiť, či starý lodný kufor naozaj navštívil dané miesta alebo sú to len dekorácie, ktoré naň nalepili, keď docestoval a stal sa kusom nábytku.

Neodváži sa ho otvoriť, vie však, čo je vnútri.

Listy.

Stovky listov.

Každý napísal SVOP-kár, ktorý prešiel Soniinou pivnicou. Väčšina písala rodičom. Sú to správy o smútku a trpkom sklamaní. O hneve a neprehliadnuteľnej otázke prečo. Prečo ste to urobili? Ako ste mohli? Kedy sa to tak pokazilo? Dokonca aj štátni zverenci, nemilovaní, ale tolerovaní inštitúciou, ktorá ich vychovala, si našli niečo, čo chceli niekomu povedať.

Zaujíma ho, či Sonia jeho list odoslala alebo či je stále tam, zasypaný inými zúriacimi hlasmi. Zaujíma ho, čo by rodičom povedal teraz a či sa to nejako líši od toho, čo napísal vtedy. Jeho list sa začal tým, ako veľmi ich nenávidí za to, čo spravili, ibaže kým sa dostal na koniec, plakal a písal im, že ich napriek tomu ľúbi. Toľko zmätku. Toľko rozpoltenosti. Už napísanie listu mu to pomohlo pochopiť – pomohlo mu trochu lepšie pochopiť samého seba. Sonia mu v ten deň dala dar, ktorý spočíval v napísaní listu, nie v jeho odoslaní. A predsa…

„Požiadala by som ťa, aby si tú truhlicu za mňa vrátil na miesto, no musíš byť na druhej strane, keď to urobím.“ Sonia zdvihne palicu a ukáže na strmé schody do pivnice.

„Jasné. Idem. Nemusíte použiť tú palicu na poháňanie dobytka.“

Sonia ho palicou nebuchne, ale keď schádza, zľahka mu ňou klepne po hlave, aby upútala jeho pozornosť.

„Buď k nej dobrý, Connor,“ povie mu mierne. „A nedaj sa vyprovokovať Beauom. Len rád frajerí.“

„Bez obáv.“

Zíde a ona nad ním zavrie padacie dvere. Z pivnice cítiť tínedžerov, a to nielen metaforicky. Na moment sa vráti do minulosti – bez slov či obrazov, iba prekypuje tým pocitom –, do chvíle, keď ho pred dvomi rokmi prvý raz hnali dolu týmito schodmi. Pocit nepremožiteľnosti, ktorý mal dnes po prebudení, zriedi mrazivý koncentrát spomienky.

Risu nájde pri jej malej stanici prvej pomoci, kde jednému dievčaťu ošetruje opuchnutú, trochu zakrvavenú peru. „V spánku som si zahryzla do pery, a čo ako?“ povie dievča, okamžite sa bráni. „Mávam nočné mory, a čo ako?“

Keď dievčinu ošetrí, Connor si sadne na stoličku pre pacientov. „Pani doktorka, mám problém s jazykom,“ ozve sa.

„A aký?“ obozretne zisťuje Risa.

„Neviem ho prestať strkať frajerke do ucha.“

Venuje mu najlepší pohľad hovoriaci ale prosím ťa, aký kedy videl, a vyhlási: „Zavolám polišov pre mladistvých, aby ti ho vyrezali. Tým sa problém určite vyrieši.“

„A nejakému inému nešťastníkovi to zaistí nesmierne šikovný zmyslový orgán.“

Dovolí mu mať posledné slovo. Chvíľu si ho premeriava.

„Porozprávaj mi o Levovi,“ vyzve ho nakoniec.

Jeho nadšenie sa trochu utlmí, keď z ich rozhovoru tak dokonale vytlačí hravosť.

„Čo s ním?“ spýta sa jej.

„Vravel si, že si s ním nejaký čas pobudol. Aký je teraz?“

Connor mykne plecami, akoby o nič nešlo. „Zmenil sa.“

„K lepšiemu alebo horšiemu?“

„No, keď si ho videla naposledy, chystal sa vyhodiť do vzduchu – takže hocičo je zlepšenie.“

Za Risou príde ďalší tínedžer, podľa všetkého s trieskou v prste, zbadá, že sa oni dvaja zhovárajú, a odíde sa o to postarať sám.

Connor vie, že sa z tejto konverzácie nevykrúti, preto jej povie, čo môže. „Lev si po tom zbernom tábore prežil veľa. To vieš, však? Pokúsili sa ho zabiť tlieskači. A ten chuj Nelson ho chytil, ale on ušiel.“

„Nelson?“ zareaguje Risa, úplne ju to zaskočilo. „Ten policajt pre mladistvých, ktorého si uspal?“

„Už nie je policajt. Je z neho časťový pirát a šialenec. Chce dostať mňa aj Leva. Pravdepodobne aj teba, keby ťa vedel nájsť.“

„Skvelé,“ zhodnotí Risa. „Pridám si ho na zoznam ľudí, ktorí ma chcú vidieť mŕtvu.“

Keďže sa v ich rozhovore zjavil Nelsonov prízrak, Connor si zrazu uvedomí, že vrátiť sa k Levovi je úľava. „Tak či onak, Lev vôbec nepodrástol – len jeho vlasy. Nepáčia sa mi. Už mu siahajú pod plecia.“

„Bojím sa oňho,“ poznamená Risa.

„Nemusíš,“ uistí ju. „Je v bezpečí v arapáčskej rezervácii, duchovne spojený s čímkoľvek, s čím sa duchovne spájajú Šanciari.“

„Nezdá sa, že by ťa to práve tešilo.“

Connor si vzdychne. Keď s Grace opúšťali rezerváciu, Lev mal plno bláznivých rečí o tom, ako treba Arapáčov presvedčiť, aby sa postavili proti uvoľňovaniu. Akoby sa to dalo. V istom ohľade je rovnako naivný ako v deň, keď ho Connor zachránil pred odovzdaním desiatka. „Vraj chce bojovať proti uvoľňovaniu, lenže ako to môže robiť z izolacionistickej rezervácie? Pravda je taká, že podľa mňa chce jednoducho zmiznúť na nejakom bezpečnom mieste.“

„No, ak našiel pokoj, potom sa teším s ním – a ty by si sa mal tiež.“

„Veď teším,“ povie Connor. „Možno iba žiarlim.“

Risa sa usmeje. „Keby si mal pokoj ty, nevedel by si, čo s ním.“

Connor jej úsmev bez váhania opätuje. „Viem presne, čo by som robil.“ Vzápätí sa nahne bližšie, aby jej to pošepkal, ona sa nahne bližšie, aby ho počula – a Connor jej oblizne ucho s dostatočnou presnosťou, aby si vyslúžil hravé tľapnutie po líci. Napadne mu, že vďaka tomu možno tú tému nechá tak, no to sa nestane.

„Lev mi chýba,“ skonštatuje Risa. „Je mi tak trochu ako brat. Žiadneho nemám, aspoň o tom neviem.“

„Ja mám brata,“ prezradí jej. Nevie, prečo sa to rozhodol povedať sám od seba. Nikdy o ňom s Risou nehovoril. Spomínať život pred príkazom na uvoľnenie mu pripadá ako isté tabu. Akoby vyvolával duchov.

„Je od teba o pár rokov mladší, však?“ opýta sa ho.

„O tri roky.“

„Jasné, už si spomínam,“ vyhlási, čím ho prekvapí. Na druhej strane, vôbec by ho to nemalo prekvapovať. Médiá život neslávne známeho SVOP-kára z Akronu pitvali odo dňa, keď ušiel.

„Ako sa volá?“ zaujíma sa Risa.

„Lucas,“ povie jej. So zmienkou o jeho mene príde i vlna emócií oveľa silnejších, než na aké bol pripravený. Cíti ľútosť, ale aj roztrpčenie, pretože ich rodičia pred ním uprednostnili Lucasa. Musí si pripomenúť, že brat za to nemohol.

„Chýba ti?“ vyzvedá Risa.

Connor pokrčí plecami, celý nesvoj. „Bol fakt otravný.“

Risa sa zaškerí. „To nie je odpoveď.“

Connor sa jej zadíva do očí, takých nádherne zelených a rovnako hĺbavých a veľavravných ako v prirodzenej farbe.


„Vlastne sa o tom nechcem rozprávať,“ vyhlási Connor. A tak jednoducho svoj život a spomienky na rodinu uzamkne rovnako bezpečne, ako je uzamknutý jeho list pre rodičov v Soniinej truhlici.

